Gevangenes bevry toe aanvallers tronkhek oopbreekArgieffoto bloot ter illustrasie. (Foto: Unsplash) ŉ Groep gewapende mans het Woensdag ŉ tronk in Mexiko binnegeval en nege gevangenes bevry. Twee polisiebeamptes is ook tydens die voorval in Tula in die sentrale Hidalgo-staat beseer. AFP berig die aanvallers het die tronk met voertuie binnegedring en met die gevangenes weggery. Luidens berigte is die betrokke gevangenes lede van ŉ bende wat by brandstofdiefstal, ontvoerings en afpersing betrokke is. ŉ Polisiebron wat verkies om anoniem te bly sê die doel van die stormloop was glo om die vermeende stigter van ŉ bendegroep met die naam Pueblos Unidos te red. Die aanvallers het ŉ motor elders in die stad ter afleiding opgeblaas waarna hulle ŉ ongespesifiseerde voertuig gebruik het om die tronkhek oop te breek. Mexiko word lank reeds deur ŉ vlaag van geweld geteister wat met georganiseerde misdaad verband hou. Volgens amptelike statistieke is meer as 300 000 moorde sedert Desember 2006 aangeteken, toe die federale regering ŉ omstrede teendwelmoperasie in samewerking met die weermag van stapel gestuur het.